**Ismét madárinfluenzával érintett egy gazdaság Bács-Kiskun vármegyében**

**Hetekkel a körzetek feloldása után ismét a madárinfluenza jelenlétét igazolta a Nemzeti Élelmiszerlánc-biztonsági Hivatal (Nébih) Bács-Kiskun vármegyében. Az állategészségügyi hatóság kijelölte a védő- és megfigyelési körzeteket, valamint megkezdődött az érintett lúdállomány leölése is.**

A Bács-Kiskun vármegyei Szank településen található, 500 tömőludat tartó telepen a megemelkedett elhullás keltett gyanút. A Nébih laboratóriuma végül igazolta a vírus H5N1 altípusának jelenlétét.

Az állategészségügyi szakemberek azonnal megkezdték az érintett állomány felszámolását. Továbbá az adott gazdaság körül kijelölték a 3 km sugarú védőkörzetet, valamint a 10 km sugarú megfigyelési körzetet.

A vírus továbbra is jelen van hazánkban, így a baromfitelepek vadmadaraktól, járványközvetítő személyektől, eszközöktől való védelme elengedhetetlen.

A madárinfluenza kitörésekről és a nemzetközi kereskedelmet érintő aktuális információkról a Nébih madárinfluenza aloldalán tájékozódhatnak: <https://portal.nebih.gov.hu/madarinfluenza>

2023. február 14.

Nemzeti Élelmiszerlánc-biztonsági Hivatal